NARIADENIE KOMISIE (ES) č. 1246/2007
z 24. októbra 2007,
ktorým sa mení a dopĺňa nariadenie (ES) č. 2076/2005, pokiaľ ide o predĺženie prechodného obdobia pre prevádzkovateľov potravinárskych podnikov dovážajúcich rybí olej určený na ľudskú spotrebu
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1), a najmä na jeho článok 9,
so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (2), a najmä na jeho článok 16,
keďže:
(1)
Nariadením (ES) č. 853/2004 sa pre prevádzkovateľov potravinárskych podnikov ustanovujú osobitné hygienické predpisy, pokiaľ ide o potraviny živočíšneho pôvodu. V uvedenom nariadení sa ustanovuje, že prevádzkovatelia potravinárskych podnikov, ktorí vyrábajú rybí olej určený na ľudskú spotrebu, musia spĺňať príslušné ustanovenia prílohy III k uvedenému nariadeniu.
(2)
Nariadením (ES) č. 854/2004 sa ustanovujú osobitné predpisy na organizáciu úradných kontrol produktov živočíšneho pôvodu. Uplatňuje sa so zreteľom na činnosti a osoby, na ktoré sa vzťahuje nariadenie (ES) č. 853/2004.
(3)
V článku 7 ods. 3 nariadenia Komisie (ES) č. 2076/2005 z 5. decembra 2005, ktorým sa ustanovujú prechodné opatrenia na implementáciu nariadení Európskeho parlamentu a Rady (ES) č. 853/2004, (ES) č. 854/2004 a (ES) č. 882/2004 a ktorým sa menia a dopĺňajú nariadenia (ES) č. 853/2004 a (ES) č. 854/2004 (3), sa pre prevádzkovateľov potravinárskych podnikov ustanovuje výnimka z požiadaviek na rybí olej určený na ľudskú spotrebu uvedená v prílohe III oddiele VIII kapitole III časti E k nariadeniu (ES) č. 853/2004, aby mohli títo prevádzkovatelia naďalej až do 31. októbra 2007 dovážať rybí olej z prevádzkarní v tretích krajinách, ktoré boli schválené na tento účel pred dátumom nadobudnutia účinnosti nariadenia Komisie (ES) č. 1664/2006 (4).
(4)
Okrem toho sa v článku 7 ods. 4 nariadenia (ES) č. 2076/2005 ustanovuje výnimka z prílohy VI k nariadeniu Komisie (ES) č. 2074/2005 z 5. decembra 2005, ktorým sa ustanovujú vykonávacie opatrenia pre určité produkty podľa nariadenia Európskeho parlamentu a Rady (ES) č. 853/2004 a na organizáciu úradných kontrol podľa nariadení Európskeho parlamentu a Rady (ES) č. 854/2004 a (ES) č. 882/2004, ktorým sa stanovuje výnimka z nariadenia Európskeho parlamentu a Rady (ES) č. 852/2004 a ktorým sa menia a dopĺňajú nariadenia Európskeho parlamentu a Rady (ES) č. 853/2004 a (ES) č. 854/2004 (5), pre rybí olej, pre ktorý sa do 31. októbra 2007 vydalo riadne vyplnené a podpísané osvedčenie v súlade s vnútroštátnymi predpismi platnými pred dátumom nadobudnutia účinnosti nariadenia (ES) č. 2074/2005 a ktorý sa môže dovážať do Spoločenstva do 31. decembra 2007.
(5)
V súčasnosti sa javí, že tretie krajiny nebudú do 31. októbra 2007 schopné zabezpečiť súlad s uvedenými požiadavkami na rybí olej určený na ľudskú spotrebu ustanovenými v prílohe III k nariadeniu (ES) č. 853/2004. V snahe splniť tieto požiadavky sa tretie krajiny stretávajú najmä s praktickými problémami týkajúcimi sa prispôsobenia podmienok spracovania v zariadeniach na výrobu rybieho oleja. Keďže dovoz rybieho oleja na základe existujúcich požiadaviek nepredstavuje žiadne dodatočné riziko pre ľudské zdravie, a v snahe vyhnúť sa akémukoľvek narušeniu obchodu je vhodné predĺžiť obdobie trvania výnimky o jeden rok. Výnimka stanovená v článku 7 ods. 3 nariadenia (ES) č. 2076/2005 by sa preto mala predĺžiť do 31. októbra 2008.
(6)
Výnimka stanovená v článku 7 ods. 4 písm. b) nariadenia (ES) č. 2076/2005 by sa mala takisto predĺžiť do 31. decembra 2008 pre dovoz rybieho oleja, ku ktorému je priložené príslušné osvedčenie, do Spoločenstva. Okrem toho by sa takéto osvedčenia mali riadne vyplniť a podpísať do 31. októbra 2008.
(7)
Nariadenie (ES) č. 2076/2005 by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Článok 7 nariadenia (ES) č. 2076/2005 sa mení a dopĺňa takto:
1.
V odseku 3 sa dátum „31. októbra 2007“ nahrádza dátumom „31. októbra 2008“.
2.
V odseku 4 sa písmeno b) mení a dopĺňa takto:
a)
dátum „31. októbrom 2007“ sa nahrádza dátumom „31. októbrom 2008“.
b)
dátum „31. decembra 2007“ sa nahrádza dátumom „31. decembra 2008“.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. októbra 2007